Sucta punzha huasha,
Jesús Pedrora,
Jacobora,
paihua uqui Juandas,
pushaca paiguna sapallara shu ahua urcu pundama.
Chihui,
paiguna ñaupajpi,
Jesús shu tunu ricurij tucuca.
Paihua ñahui indisna chiujlla ricurica.
Paihua churarina rasu cuinta yurajlla tucuca.
Paigunajma ricurimunauca Moisespas,
Elíaspas,
Jesushua rimanausha.
Shinajpi Pedro Jesusta nica:
“Señor,
alimi ñucanchi caibi tiangaj.
Can munajpi caibi quinsa huasihuara rashun,
shuj cambaj,
shuj Moisespaj,
shuj Elíaspaj.”
Caita rimaushcai,
shu chiujlla ricurij puyu paigunara quillpaca.
Puyu ucumanda shu shimi uyarica:
“Caimi ñuca llaquishca Churi,
paihuajpimi cushiyani,
paita uyaichi.”
Yachachishca runauna caita uyasha tuama urmanauca,
ashcara manzharinauca,
Shinajpi Jesús llutarimusha,
paigunara llangaca,
“Atarichi,
ama manzhaichichu,”
nica.
Ñahuira atarichisha ricusha,
mana pitas ricunaucachu,
Jesusllara ricunauca.
Urcumanda irgusha,
Jesús paigunara mandaca:
“Pitas ama rimaichichu cai ricushcara,
ñuca,
Runa Churi,
huañushcaunamanda causarinagama.”
Shinajpi yachachishca runauna paita tapunauca:
“¿Imarasha ninaun yachaira yachachijcuna,
‘Elías ñaupa punda shamunami,’
nisha?”
Jesús cutipasha,
paigunara nica:
“Sirtu pacha Elías ñaupa punda shamungami tucuira alichingaj.
Astaun cangunara nini,
ña shamucami Elías.
Paita mana ricsinaucachu,
astaumbas runauna paiguna munaira ranaucami paihua.
Shinallara ñucara,
Runa Churira,
turmindachihuanaunga.”
Shinajpi yachachishca runauna intindinauca Jesús Bautisaj Juanmanda paigunama rimashca ajta.